Michelangelo Antonioni

Michelangelo Antonioni (* 29. september 1912, Ferrara, Taliansko – † 30. júl 2007, Rím, Taliansko) bol významný taliansky režisér a scenárista.

Biografia 
Pochádzal z meštianskeho prostredia a od študentských rokov sa amatérsky venoval divadlu a filmu. Vyštudoval techniku na univerzite v Bologni. Po štúdiách založil v rodnom meste amatérske divadlo a písal divadelné i filmové kritiky. V roku 1939 odišiel do Ríma začal spolupracovať s filmovým časopisom Cinema. Zároveň začal písať prvé filmové scenáre. V roku 1942 ako prvý s názvom 
Un Pilota ritorna, sfilmoval režisér Roberto Rossellini. V roku 1942 bol asistentom režiséra Marcela Carného, s ktorým natáčal film Les Visiteurs du soir na juhu Francúzska. V rokoch 1943 až 1950 sa venoval natáčaniu dokumentárnych filmov a písaniu scenárov. K vlastnej celovečernej tvorbe sa odhodlal až v roku 1950 ako 38-ročný.

Debutoval psychologickým filmom Cronaca di un amore, ku ktorému si napísal aj scenár. Scenáre k režírovaným filmom si tvoril väčšinou sám. Najznámejšími jeho filmovými dielami sú filmy zo začiatku 60-tych rokov, ktoré tvoria tzv. „tetralógiu citov“ (ide o filmy: L'avventura, Noc, Zatmenie a Červená pustatina). Vo všetkých štyroch filmoch hrala herečka Monica Vitti, ktorá bola v rokoch 19571967 aj Antonioniho životnou partnerkou. V roku 1986 sa Antonioni zosobášil s herečkou Enricou Fico, ktorú spoznal pri natáčaní filmu Pátranie po jednej žene.
 
Jeho režisérske aktivity utlmil záchvat mŕtvice v roku 1985, po ktorom ostal Antonioni čiastočne paralyzovaný. V roku 1995 sa k réžii vrátil filmom Za mrakmi. Posledným jeho filmovým dielom bola poviedka v triptychu Eros (ďalšími participujúci režisérmi boli Steven Soderbergh a Wong Kar-wai).

Michelangelo Antonioni zomrel vo svojom rímskom byte dňa 30. júla 2007, zhodou náhody v rovnaký deň ako iný významný režisér 20. storočia, Ingmar Bergman.

Za svoje celoživotné dielo bol Michelangelo Antonioni v roku 1994 odmenený výročnou cenou Americkej filmovej akadémie.

Literárne dielo 
 Kuželník u Tiberu. (Preložila Eva Zaoralová) Praha : Odeon, 1989. 294 s. ISBN 80-207-0025-0

Filmografia

Celovečerné filmy 
 1950 Cronaca di un amore
 1952 I vinti
 1953 La Signora senza camelie
 1955 Pokus o samovraždu (Tentato suicidio; poviedka z filmového triptychu L'Amore in città)
 1955 Le amiche
 1957 Il grido
 1959 L'Avventura
 1960 Noc (La notte)
 1962 Zatmenie (L'eclisse)
 1964 Červená pustatina (Il deserto rosso)
 1964 Prvá herecká skúška (Il provino; poviedka z filmového triptychu I tre volti)
 1966 Zväčšenina (Blow-up)
 1969 Zabriskie Point
 1974 Povolanie: Reportér (Professione: reporter)
 1979 Il misterio di Oberwald; (TV film)
 1982 Pátranie po jednej žene (Identificazione di una donna)
 1995 Za mrakmi (Al di là delle nuvole; spolurežisér: Wim Wenders)  
 2004 Eros (spolurežiséri: Wong Kar-wai a Steven Soderbergh)

Literatúra  
 LEPHORON, Pierre: Michelangelo Antonioni. (Preložila Agneša Kalinová) Bratislava : Slovenské vydavateľstvo krásnej literatúry, 1965.
 OLIVA, Ljubomír: Michelangelo Antonioni. Praha : Československý filmový ústav, 1972. 12 s. (Vydané pri príležitosti prehliadky filmov M. Antonioniho v kine Ponrepo, Praha 1972)
 OLIVA, Ljubomír: Michelangelo Antonioni. In: OLIVA, Ljubomír: Režiséři (Itálie) : medailóny, filmografie, bibliografie. Praha : Československý filmový ústav, 1984, s. 19 - 24. 
 PŘÁDNÁ, Stanislava: Čtyřikrát dva : Fellini – Masinová; Antonioni – Vittiová; Bergmann – Ullmanová; Saura – Chaplinová. Praha : Akademie múzických umění, 2007. 144 s. ISBN 978-80-7331-100-1
 ULMAN Miro – ULMAN, Peter: Sprievodca klubovým filmom. Bratislava: Asociácia filmových klubov – Slovenský filmový ústav, 2003 (druhé aktualizované vydanie), s. 304 – 305. ISBN 80-85187-36-1

Talianski filmoví režiséri
Talianski scenáristi
Držitelia Oscara za celoživotné dielo
Talianski ateisti
Osobnosti z Ferrary